Document ID: 32002D0765

Απόφαση της Επιτροπής
της 25ης Σεπτεμβρίου 2002
για χρηματοδοτική ενίσχυση της Κοινότητας για την εξάλειψη του καταρροϊκού πυρετού του προβάτου στην Ισπανία το 2000
[κοινοποιηθείσα υπό τον αριθμό Ε(2002) 3537]
(Το κείμενο στην ισπανική γλώσσα είναι το μόνον αυθεντικό)
(2002/765/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως το άρθρο 3 παράγραφος 3,
Εκτιμώντας τα ακόλουθα:
(1) Στις 10 Οκτωβρίου 2000 η Ισπανία επιβεβαίωσε στην Επιτροπή την εκδήλωση εστιών καταρροϊκού πυρετού του προβάτου σε κτηνιατρικές εκμεταλλεύσεις προβάτων στις νήσους της Μαγιόρκας και της Μινόρκας στο αρχιπέλαγος των Βαλεαρίδων. Η εμφάνιση της εν λόγω νόσου αποτελεί σοβαρό κίνδυνο για το κοινοτικό ζωικό κεφάλαιο.
(2) Για να συμβάλει στην καταπολέμηση της νόσου το ταχύτερο δυνατό, η Επιτροπή έχει τη δυνατότητα να συμμετέχει οικονομικά στις επιλέξιμες δαπάνες στις οποίες προβαίνει το κράτος μέλος, υπό τις προϋποθέσεις που προβλέπονται στην απόφαση 90/424/ΕΟΚ.
(3) Βάσει του άρθρου 3 παράγραφος 2 του κανονισμού (ΕΚ) αριθ. 1258/1999 του Συμβουλίου(3), τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες χρηματοδοτούνται από το τμήμα "Εγγυήσεις" του Ευρωπαϊκού Γεωργικού Ταμείου Προσανατολισμού και Εγγυήσεων. Ο οικονομικός έλεγχος των μέτρων εμπίπτει στα άρθρα 8 και 9 του εν λόγω κανονισμού.
(4) Η καταβολή της χρηματοδοτικής συνδρομής της Κοινότητας πρέπει να προϋποθέτει την πραγματική υλοποίηση των προγραμματισμένων ενεργειών και την παροχή από τις αρχές όλων των αναγκαίων πληροφοριών εντός των καθορισμένων προθεσμιών.
(5) Στις 2 Ιουλίου 2001 και στις 13 Αυγούστου 2001 η Ισπανία υπέβαλε επίσημες αιτήσεις αποζημίωσης για το σύνολο των δαπανών που πραγματοποιήθηκαν στην επικράτειά τους έως τα τέλη του 2000.
(6) Σκόπιμο είναι στο εξής, εν αναμονή της διενέργειας των ελέγχων της Επιτροπής, να καθοριστεί το ποσό προκαταβολής της χρηματοδοτικής ενίσχυσης της Κοινότητας. Η προκαταβολή αυτή υπολογίστηκε στο 50 % της κοινοτικής συνδρομής η οποία καθορίστηκε με βάση τις δαπάνες που υποβλήθηκαν για την αποζημίωση της τιμής των ζώων και περιορίζοντας προσωρινά τις "λοιπές δαπάνες" στο 10 % του ποσού των αποζημιώσεων αυτών.
(7) Είναι σκόπιμο να διευκρινιστούν οι έννοιες "άμεση και προσήκουσα αποζημίωση των εκτροφέων" και "δαπάνες για την καταστροφή, τον καθαρισμό, την απολύμανση και των απεντόμωση" που χρησιμοποιούνται στο άρθρο 3 της απόφασης 90/424/ΕΟΚ.
(8) Τα μέτρα που προβλέπονται στην παρούσα απόφαση συμμορφώνονται με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ισπανία μπορεί να λάβει χρηματοδοτική συνδρομή της Κοινότητας για την προσήκουσα αποζημίωση των ιδιοκτητών που υποχρεώθηκαν να θανατώσουν τα ζώα τους στο πλαίσιο της λήψης μέτρων για την εξάλειψη των εστιών του καταρροϊκού πυρετού του προβάτου που εκδηλώθηκαν κατά το 2000, σύμφωνα με τις διατάξεις του άρθρου 3 παράγραφος 2 της απόφασης 90/424/ΕΟΚ.
Άρθρο 2
Για τους σκοπούς της παρούσας οδηγίας νοούνται ως:
1. "άμεση και προσήκουσα αποζημίωση των εκτροφέων", η καταβολή, με την επιφύλαξη των διατάξεων του άρθρου 4.2 του κανονισμού (ΕΚ) αριθ. 296/96(4) της Επιτροπής, εντός ενενήντα ημερών από τη θανάτωση των ζώων, αποζημίωσης που αντιστοιχεί στην αξία που είχαν τα ζώα αμέσως πριν από τη μόλυνσή τους ή τη θανάτωσή τους·
2. "δαπάνες για την καταστροφή, τον καθαρισμό, την απολύμανση και των απεντόμωση", οι δαπάνες για την αγορά, χωρίς ΦΠΑ, των αναγκαίων προϊόντων για τον καθαρισμό, την απολύμανση και την απεντόμωση των εκμεταλλεύσεων, καθώς και το κόστος των υπηρεσιών που απαιτούνται για την καταστροφή των σφαγίων.
Άρθρο 3
1. Στο πλαίσιο της χρηματοδοτικής συνδρομής της Κοινότητας που αναφέρεται στο άρθρο πρώτο, καταβάλλεται προκαταβολή 166000 ευρώ βάσει δικαιολογητικών που υποβάλλονται από την Ισπανία σχετικά με την άμεση και προσήκουσα αποζημίωση των εκτροφέων για την υποχρεωτική θανάτωση, την καταστροφή των ζώων και, ενδεχομένως, των προϊόντων που χρησιμοποιήθηκαν για τον καθαρισμό, την απολύμανση και την απεντόμωση της εκμετάλλευσης και του υλικού, καθώς και για την καταστροφή των μολυσμένων τροφών και υλικών και με την επιφύλαξη του αποτελέσματος των ελέγχων του άρθρου 4.
2. Τα δικαιολογητικά της παραγράφου 1 περιλαμβάνουν επιδημιολογική έκθεση για κάθε εκμετάλλευση στην οποία θανατώθηκαν και καταστράφηκαν ζώά, καθώς και οικονομική έκθεση.
Η οικονομική έκθεση λαμβάνει υπόψη τις κατηγορίες των ζώων που καταστράφηκαν, ή θανατώθηκαν και καταστράφηκαν, σε κάθε εκμετάλλευση λόγω του καταρροϊκού πυρετού του προβάτου. Οι πληροφορίες παρέχονται υπό τη μορφή ηλεκτρονικού αρχείου σύμφωνα με το υπόδειγμα του παραρτήματος.
3. Τα δικαιολογητικά που αναφέρονται στην παράγραφο 1 διαβιβάζονται το αργότερο εντός εξήντα ημερών από την ημερομηνία κοινοποίησης της παρούσας απόφασης στην Ισπανία.
Άρθρο 4
Η Επιτροπή, σε συνεργασία με τις αρμόδιες ισπανικές αρχές, μπορεί να πραγματοποιεί επί τόπου ελέγχους όσον αφορά την εφαρμογή των μέτρων του άρθρου 1 και των σχετικών δαπανών. Τα κράτη μέλη θα ενημερώνονται για το αποτέλεσμα των ελέγχων αυτών.
Άρθρο 5
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 25 Σεπτεμβρίου 2002.

Labels: 17
19
5
0
6
18